Diari Oficial de la Generalitat Valenciana


Sumari del DOGV 3387, del 04-12-1998 (1998/9629)

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'establix un programa d'ajudes a l'economia social per a l'exercici 1999.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9629


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'establix un programa d'ajudes a l'economia social per a l'exercici 1999. [1998/L9629]
  
L'economia social engloba un nombrós grup d'iniciatives socioeconòmiques on predomina l'interés de la persona sobre l'interés del capital, apuntant a una major estabilitat en l'ocupació, a la creació d'una cultura empresarial i a la pràctica d'una solidaritat externa.
  
La Constitució espanyola i les diverses normes estatals i autonòmiques reguladores de tals entitats les fan subjectes d'un tractament de favor (129.2 CE, Llei de Cooperatives de la Comunitat Valenciana, etc.) que concreta el compromís dels poders públics en la promoció de les condicions perquè la llibertat, la igualtat i la participació dels ciutadans en la vida econòmica, cultural i social siguen reals i efectives.
  
El compromís de l'administració de la Generalitat Valenciana es porta a efecte, anualment, mitjançant les corresponents ordres de convocatòries d'ajudes a les dites entitats i, en funció d'estes, de les experiències i resultats derivats de la seua aplicació i, especialment, amb el propòsit de remoure els obstacles que dificulten la consecució dels objectius que l'administració i la representació de les entitats de l'economia social valenciana han assenyalat com prioritaris.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir un programa d'incentius i ajudes econòmiques destinades a promoure, fomentar i impulsar l'estudi i la difusió de l'economia social a la Comunitat Valenciana, i també la creació, desenrotllament i consolidació de les seues empreses i entitats representatives, i de l'ocupació en estes, d'acord amb les consignacions pressupostàries que a l'efecte establix la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació tal com es determina en els següents articles.
  
3. Les ajudes i incentius que s'establixen per la present ordre no es concediran per a actuacions que es porten a efecte fora del territori de la Comunitat Valenciana; excepte en aquells casos excepcionals en què les dites actuacions es consideren convenients per la seua positiva repercussió per a l'economia social valenciana.
  
Article 2. Accions susceptibles de suport
  
1. Les ajudes regulades en esta ordre estan adreçades a donar suport a les accions següents:
  
A) Per a actuacions portades a efecte per empreses d'economia social i mutualitats de previsió social:
  
1. Subvencions per a la integració sociolaboral de desocupats en cooperatives o societats laborals.
  
2. Subvencions per a assistències tècniques.
  
3. Suport a la inversió i estructura financera de l'empresa.
  
a) Subvencions directes a la inversió.
  
b) Subvencions d'interessos de préstecs per al finançament d'inversions.
  
c) Avals per a operacions d'endeutament.
  
B) Per a actuacions dels socis treballadors o de treball d'empreses d'economia social:
  
- Subvencions financeres per a la integració sociolaboral en cooperatives i societats laborals.
  
C) Per a actuacions d'entitats associatives o representatives de l'economia social valenciana, i també, universitats i entitats sense fi de lucre.
  
1. Suport a la realització d'activitats d'investigació, foment, difusió i formació específica en matèria d'economia social.
  
2. Suport a la contractació d'especialistes en economia social.
  
D) Per a actuacions portades a cap per empreses d'economia social o/i entitats descrites en l'article 3, paràgrafs 1r i 3r:
  
- Ajudes per a l'expansió comercial i/o empresarial.
  
2. Les ajudes que es concedisquen a l'empara de la present ordre, excepte les consistents en avals, tindran la consideració de subvencions públiques.
  
Article 3. Beneficiaris
  
1. Seran beneficiàries de les ajudes establides en el títol II de la present ordre:
  
a) Les cooperatives Valencianes inscrites en el registre corresponent abans de la data de presentació de la sol·licitud.
  
b) Les societats laborals, qualificades i inscrites en el Registre de Societats Laborals de la Conselleria d'Ocupació Indústria i Comerç i en el corresponent registre mercantil, abans de la data de presentació de la sol·licitud.
  
c) Les mutualitats de previsió social domiciliades a la Comunitat Valenciana.
  
2. Seran beneficiaris de les ajudes establides en el títol III de la present ordre els socis treballadors i de treball de les entitats descrites en l'apartat anterior.
  
3. Seran beneficiàries de les ajudes establides en el títol IV de la present ordre les organitzacions representatives del moviment cooperatiu, d'acord amb l'article 84.1 de la Llei de Cooperatives Valenciana de 1985. Les entitats associatives a què es referix la disposició addicional 2a de la Llei 4/1997, de Societats Laborals, i les representatives del mutualisme de previsió social. Així mateix, les universitats i altres entitats sense fi de lucre, quan porten a efecte alguna de les actuacions que constituïxen objecte de les ajudes previstes.
  
4. Seran beneficiaris de les ajudes regulades en el títol V els beneficiaris dels títols II i IV.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Com a norma general, la documentació que acompanye la sol·licitud es presentarà en dues còpies i original, que serà tornat després de la compulsa prèvia.
  
2. Les sol·licituds hauran d'anar acompanyades, a més de la documentació addicional que, per a cada una de les concretes ajudes, s'establix en els corresponents articles d'esta ordre, dels documents que a continuació s'indiquen, referits el moment de la presentació:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers en exemplar original) .
  
d) Si és procedent, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és procedent, declaració de no haver-ne rebuda cap.
  
e) Si es tracta de cooperatives i societats laborals, declaració subscrita pel seu representant legal de trobar-se, amb referència a la data de la sol·licitud, al corrent en el compliment de les obligacions imposades per la seua legislació específica.
  
3. Amb caràcter general, el termini de presentació de sol·licituds serà el comprés entre l'1 de gener i el 30 de setembre de 1999, a excepció de les ajudes previstes en l'article 2,1 C), el termini de presentació de les quals finalitzarà el 28 de febrer de 1999 i les contingudes en l'article 2,1, A), punt 3, apartats a) i b) (subvencions directes a la inversió i subvencions d'interessos de préstecs per al finançament d'inversions), el termini de presentació de les quals finalitzarà el 30 d'abril.
  
4. En el cas de sol·licitud d'aval per a operacions d'endeutament, el termini finalitzarà el 31 de desembre de 1999, sense perjudici de la sol·licitud posterior a través de la Societat de Garantia Recíproca de la Comunitat Valenciana.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà a l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, i s'hi arxivarà sense més tràmit.
  
Article 5. Criteris per a la concessió de les ajudes
  
La concessió i quantia de les ajudes regulades en la present ordre estarà condicionada, a més d'estar-ho al compliment dels requisits que en cada cas s'establixen, a l'existència de crèdit pressupostari adequat i suficient a tal fi, de conformitat amb els pressupostos de la Generalitat Valenciana per a l'exercici 1999.
  
La resolució de les ajudes s'efectuarà per ordre cronològic, atenent la data en què el corresponent expedient es trobe complet. Excepte les sol·licituds relatives a subvenció financera per a inversions i financera per a la integració sociolaboral, en què caldrà ajustar-se a allò que s'ha disposat en el que s'ha assenyalat en els capítols corresponents de la present ordre.
  
Article 6. Resolució de concessió de les ajudes
  
L'administració podrà demanar de la sol·licitant l'aportació addicional d'altres documents o dades aclaridores que estime necessaris per a emetre resolució sobre la sol·licitud presentada.
  
La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
La resolució de concessió de les ajudes en determinarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de tres mesos a comptar des de la presentació de la sol·licitud acompanyada de documentació completa. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es referixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
3. Les ajudes i subvencions establides en la present ordre seran compatibles entre si, però no ho seran amb altres concedides per la Conselleria d'Ocupació, Indústria i Comerç pel mateix concepte, a excepció de les contingudes en l'article 39 d'esta ordre.
  
4. D'acord amb la normativa comunitària sobre acumulació d'ajudes, l'import total d'estes haurà de respectar un dels límits fixats per un dels règims d'ajudes en què s'empara.
  
Article 8. Control de les ajudes
  
1. Correspondrà a la Direcció General d'Ocupació i Economia Social, per ella mateixa o a través de les àrees territorials de treball, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és procedent, dels òrgans competents del Fons Social Europeu pel que fa a les ajudes concedides.
  
Article 9. Liquidació de les ajudes
  
La liquidació de les ajudes s'efectuarà una vegada complits els requisits establits i justificats documentalment tal com s'especifique per a cada programa en els articles corresponents d'esta ordre. La presentació de justificacions haurà de tindre lloc en el termini que s'especifique, si és procedent, en la resolució i en tot cas com a data límit el 20 de novembre de 1999.
  
Article 10 . Obligacions del beneficiari
  
Son obligacions del beneficiari:
  
a) Acreditar la realització de l'activitat que fonamenta la concessió de l'ajuda, i també el compliment dels requisits i les condicions que determinen eixa concessió.
  
b) Facilitar totes les dades i la informació, en qüestions relacionades amb les subvencions concedides, que li siguen requerides per la Conselleria d'Ocupació, Indústria i Comerç i també comunicar a esta les incidències i variacions que es produïsquen en relació a aquelles.
  
c) Complir les obligacions imposades per la legislació específica aplicable.
  
Article 11. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, donarà lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació d'esta, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Ajudes empreses d'economia social i mutualitats
  
 de previsió social
  
CAPÍTOL I
  
Ajudes per a la integració sociolaboral
  
Article 12. Objecte i beneficiaris
  
1. Podran beneficiar-se de les ajudes previstes en este capítol les entitats d'economia social domiciliades a la Comunitat Valenciana que integren com a socis treballadors o de treball a alguna persona en qui, en la data de la seua integració, concórrega alguna de les circumstàncies següents:
  
a) Desocupats, inscrits com a sol·licitants d'ocupació en la corresponent oficina, menors de 25 anys, o de 30 anys, quan es tracte de persones sol·licitants de primera ocupació. A estos efectes s'entendrà que sol·liciten primera ocupació aquelles persones que no tinguen experiència laboral superior a 180 dies.
  
b) Desocupats, inscrits com a sol·licitants d'ocupació en la corresponent oficina, majors de 45 anys.
  
c) Desocupats en els quals no concórreguen les circumstàncies anteriors, quan acrediten, almenys, 360 dies de permanència com a sol·licitants d'ocupació en la corresponent oficina d'ocupació. El període d'un any es reduirà a 180 dies, quan es tracte de dones que es reincorporen al mercat laboral després d'un període d'absència de, com a mínim, tres anys; i 90 dies, si la persona que s'integra és dona, amb baixa formació professional, responsable de família monoparental i que obtinga de l'empresa en què s'integra els seus principals ingressos.
  
d) En el cas que la integració tinga lloc en una empresa de nova constitució, també podran ser beneficiaris les persones que tinguen dret al pagament únic per desocupació per idèntic o superior període a l'assenyalat en el paràgraf precedent.
  
e) Persones vinculades amb l'empresa, per contracte laboral de caràcter temporal i que s'hi integren com a socis.
  
f) Persones desocupades minusvàlides, amb reconeixement laboral legal de la seua condició.
  
2. També podran beneficiar-se de les ajudes aquelles entitats d'economia social domiciliades a la Comunitat Valenciana, que mantinguen com a socis treballadors o de treball a aquelles persones, incloses en algun dels col·lectius enumerats en el paràgraf anterior, que s'hi hagueren integrat durant els quatre últims mesos de l'any 1998.
  
3. Quan la integració es produïsca en una societat laboral, només tindran dret a subvenció aquells socis amb una subscripció mínima de capital de 300.000 pessetes quan es tracte de societats anònimes, i de 150.000 pessetes en societats limitades.
  
4. Caldrà que l'empresa a la qual s'incorporen com a socis no haja reduït el nombre de socis treballadors o de treball en l'últim any, comptat des de la data de la incorporació. Se n'exceptuen les baixes degudes a causes alienes a l'entitat.
  
5. No es concedirà esta ajuda a aquelles empreses que, durant l'any immediatament anterior a la data de la integració, hagueren amortitzat algun lloc de treball per alguna de les causes següents:
  
a) Acomiadament col·lectiu fonamentat en causes econòmiques, tècniques, organitzatives o de producció, i també l'extinció de contractes de treball en l'article 52.c del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors.
  
b) Acomiadament declarat nul o improcedent per sentència ferma.
  
c) Conciliació administrativa o judicial.
  
Article 13. Quantia de la subvenció
  
1. Les ajudes previstes en el present capítol consistiran en una subvenció de 750.000 pessetes per cada persona que s'incorpore com a soci treballador o de treball en una cooperativa o societat laboral.
  
2. En el supòsit de persones vinculades a l'empresa per contracte temporal i que s'hi integren com a socis, la quantia de la subvenció serà de 750.000 pessetes per soci, amb el límit de 5 socis per entitat beneficiària.
  
3. En el supòsit de persona amb la condició legal de minusvàlid la quantia de la subvenció serà de fins a 1.500.000 pessetes.
  
Article 14. Documentació
  
A més de la documentació que, amb caràcter general, exigix l'article 4 d'esta ordre, l'entitat sol·licitant haurà d'aportar la següent:
  
a) Document nacional d'identitat del soci treballador o de treball que s'hi incorpora, o el corresponent document d'identificació.
  
b) Certificat de vida laboral de la dita persona, expedit el 1999.
  
c) Certificat o resolució d'alta en el règim de la Seguretat Social que corresponga a l'empresa, del soci treballador o de treball que s'hi incorpora.
  
d) En el cas de cooperatives, certificat acreditatiu de l'efectiva integració social en l'entitat de la persona o persones per les quals se sol·licita subvenció. En el cas de societats laborals, escriptura pública degudament registrada de subscripció d'accions o participacions per part d'estes.
  
e) Certificat de l'INEM acreditatiu de la data d'inscripció, període d'antiguitat de la persona per la integració de la qual se sol·licite subvenció, i també, si és procedent, els corresponents contractes temporals.
  
f) Escrit que l'entitat sol·licitant es compromet a mantindre un mínim de tres anys, excepte per causa de força major, com a soci treballador o de treball, a la persona o persones per la integració de la qual se sol·licita la subvenció; o a reintegrar, en un altre cas, a la Generalitat Valenciana les quantitats que perceba amb els seus interessos de demora, des que la dita persona deixà de tindre la condició de soci treballador o de treball de l'entitat. En el cas que el soci treballador o de treball que s'hi incorpora, prestara els seus servicis en jornada reduïda o en una activitat de caràcter estacional o discontínua, l'escrit que tracta este apartat haurà de fer referència a un període equivalent d'ocupació efectiva.
  
g) Declaració responsable de l'entitat sol·licitant, en què faça constar que no ha reduït llocs de treball, ni reduït el nombre de socis treballadors o de treball per les causes previstes en l'article 12.5.
  
h) En el supòsit previst en el paràgraf segon de l'article 12, 1.d), resolució de reconeixement de pagament únic del soci treballador o de treball que s'incorpora a l'empresa de nova constitució.
  
i) Si és procedent, certificat de minusvalidesa.
  
j) En el cas de desocupades amb baixa formació professional, responsable de família monoparental i que obtinga de l'empresa en què s'integra els seus ingressos principals, declaració responsable de la seua situació.
  
Article 15. Liquidació
  
Una vegada justificada la integració laboral, es dictarà la resolució de concessió i es lliurarà, d'una sola vegada, la subvenció concedida.
  
CAPÍTOL II
  
Subvencions per a assistències tècniques
  
Article 16. Objecte, beneficiaris i quantia de la subvenció
  
1. Les ajudes previstes en este capítol estan adreçades a cofinançar estudis i intervencions realitzats per professionals externs a empreses d'economia social i mutualitats de previsió social, durant l'any 1999.
  
2. S'entendran com a finalitats prioritàries, a efectes de subvenció, les següents:
  
a) Realització d'auditories, econòmiques o mediambientals, en aquells supòsits en què no siguen directament imposades per obligació legal, reglamentària o acord judicial.
  
b) Plans estratègics i de viabilitat a mitjà termini, per a l'escometiment de projectes significatius d'inversió o desenrotllament de nous productes.
  
c) Projectes necessaris per a adequar els processos productius a normatives específiques per al sector, de caràcter nacional, autonòmic o comunitari.
  
d) Accions per a facilitar l'elaboració de plans de gestió a l'empresa, a través de la implantació d'aplicacions informàtiques i la formació per a la seua realització i utilització, i també la definició de plans estratègics d'empresa.
  
e) Accions tendents a la millora de la gestió empresarial.
  
- Aconseguir millors nivells de productivitat
  
- Adaptació a les noves exigències del desenrotllament tecnològic.
  
- Requalificació professional de la mà d'obra.
  
- Millora de la competitivitat, en particular de la qualitat dels processos, dels productes i dels servicis.
  
f) Plans de viabilitat o contractació de gerència assistida per a empreses que presenten greus problemes de deterioració economicofinancera o per a projectes d'economia social sorgits d'eixa situació prèvia.
  
g) Realització de servicis mediambientals i actuacions concretes de protecció del medi ambient:
  
- Tractament i eliminació de residus industrials en origen.
  
- Migració a tecnologies netes.
  
- Tractament i depuració d'aigües residuals dels processos productius.
  
3. La subvenció podrà arribar fins al 50% del cost de l'acció i no podrà superar 2.000.000 de pessetes per entitat beneficiària.
  
4. En el cas de grans empreses únicament se subvencionaran aquelles actuacions vinculades a la realització d'una inversió, i no podran superar juntament amb les eventuals ajudes percebudes per tal concepte, els límits recollits en l'article 21 de la present ordre.
  
Article 17. Documentació
  
A més de la documentació establida amb caràcter general en l'article 4 d'esta ordre, l'empresa sol·licitant haurà de presentar juntament amb la sol·licitud:
  
a) Memòria d'empresa segons model normalitzat.
  
b) Memòria de l'acció desenrotllada i documentació resultant d'esta. Es desprendran amb claredat i concreció els objectius empresos, la situació de l'empresa que justifique la necessitat o conveniència de la seua realització i la metodologia utilitzada.
  
c) Acreditació de la despesa efectuada mitjançant les oportunes factures i acreditació del pagament de com a mínim el 40% d'estes, excepte en el supòsit del punt f) de l'article anterior, en què es podran presentar pressupostos o factures proforma.
  
d) Qualsevol altra documentació que protegisca la petició a consideració de l'empresa sol·licitant.
  
e) En el cas previst en el punt 4 de l'article anterior, documentació relativa a la inversió recollida en l'article 22.1.
  
Article 18. Criteris per a la resolució de les ajudes
  
En la valoració de l'expedient, a efectes de dictar resolució, es tindran en compte els criteris enumerats a continuació:
  
a) Adequació de l'acció projectada amb els objectius que cal cobrir i la situació i necessitats concretes de l'empresa sol·licitant de l'ajuda.
  
b) Concessió d'ajudes a l'empresa sol·licitant, en concepte d'assistències tècniques a càrrec dels programes de suport a l'economia social, en els últims tres anys.
  
c) Dimensió de l'empresa sol·licitant, afavorint a aquelles que presenten una xifra de facturació anual inferior a 400 milions de pessetes.
  
d) Característiques societàries en funció de la participació de treballadors no socis i capital de socis no treballadors.
  
Article 19. Liquidació
  
Justificada l'acció subvencionable, es dictarà resolució de concessió i es lliurarà l'import total de l'ajuda, excepte en el supòsit previst en l'apartat f) de l'article 16 en el qual, dictada la resolució de concessió, es lliurarà l'import de l'ajuda, una vegada presentades les factures justificatives de la despesa.
  
CAPÍTOL III
  
Suport a la inversió i estructura financera de l'empresa
  
Article 20. Objecte i beneficiaris
  
1. Les ajudes previstes en el present capítol s'adrecen a empreses d'economia social i mutualitats de previsió social, que realitzen les actuacions definides a continuació, durant l'any 1999.
  
2. Les ajudes són de tres tipus:
  
a) Subvencions d'interessos de préstecs per al finançament d'inversions.
  
b) Subvenció directa per a inversions.
  
c) Avals per a garantir operacions d'endeutament.
  
a) Subvencions d'interessos de préstecs
  
a.1) L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Ocupació, Indústria i Comerç, la destinació dels quals siga el finançament d'inversions en actius fixos per a la realització de l'objecte social de l'empresa, atés el seu sector d'activitat.
  
a.2) Els contractes de préstec hauran d'explicitar-ne l'acolliment als convenis mencionats en el punt anterior i ajustar-se'n al contingut. Les condicions de tipus d'interés i comissions són les següents:
  
- Préstecs de tipus variable. Tipus nominal màxim: MIBOR+2 punts.
  
- Préstecs de tipus fix. El tipus nominal màxim es fixarà per a 1999 d'acord amb els convenis en vigor i serà objecte de publicació juntament amb la línia de crèdit i l'import global màxim destinat a les ajudes.
  
Al marge de les condicions financeres assenyalades, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.
  
a.3) Els préstecs hauran de formalitzar-se entre l'1 de gener i el 31 d'octubre de 1999.
  
a.4) La subvenció financera s'abonarà mitjançant endossament, en un sol pagament, a l'entitat prestadora a fi de reduir el principal de l'operació en eixa mateixa quantia.
  
a.5) En cas d'amortització o cancel·lació anticipada d'algun préstec objecte de subvenció, l'empresa haurà de comunicar-ho al centre directiu que emeta la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'este reintegrament aquells casos de refinançament de préstecs subvencionats degudament autoritzats per la Direcció General d'Ocupació i Economia Social. No tindran la consideració d'amortitzacions anticipades a estos efectes, aquelles que es deriven de l'aplicació de subvencions d'altres administracions o entitats públiques.
  
b) Subvenció directa per a inversions
  
b.1) Esta subvenció té com a objecte el cofinançament d'inversions en immobilitzat material, amb excepció d'immobles, en operacions d'adquisició de la titularitat dels béns específicament afectes a la realització de l'objecte social de l'empresa.
  
b.2) La inversió per a ser subvencionable, haurà de consistir en els elements enumerats a continuació, d'acord amb els criteris d'assignació i les normes de valoració del vigent pla general de comptabilitat:
  
- Equips per a la producció consistents en maquinària, instal·lacions tècniques o utillatge.
  
- Equips per a processos de la informació i aplicacions informàtiques.
  
- En empreses de servicis, mobiliari directament destinat a la prestació de servicis a tercers.
  
- Elements de transport, exceptuant-ne vehicles turismes, que només es consideraran en empreses l'activitat principal de les quals en comporte necessàriament la utilització.
  
b.3) La subvenció directa a la inversió no serà acumulable a la subvenció financera. Cas que la inversió es finance parcialment mitjançant préstecs per als quals s'haja sol·licitat subvenció financera, només es considerarà a efectes de la subvenció directa l'import finançat al marge dels dits préstecs.
  
b.4) Excepte per a empreses constituïdes en els 24 mesos anteriors a la data de la sol·licitud de l'ajuda, la quantia mínima de la inversió en els béns subvencionables, haurà de ser de 2.000.000 de pessetes.
  
b.5) La subvenció directa serà incompatible amb qualssevol altres ajudes consistents en recepció de fons públics per l'empresa com a incentiu a la inversió, llevat que s'instrumenten com a subvenció d'interessos de préstecs.
  
c) Avals per a garantir operacions d'endeutament
  
- Avals per a empreses que presenten garanties insuficients o disposen d'un escàs autofinançament i vulguen accedir a operacions d'endeutament. Els avals s'instrumentaran a través de la Societat de Garantia Recíproca de la Comunitat Valenciana, en els termes establits pels convenis subscrits amb la Conselleria d'Ocupació, Indústria i Comerç a tal fi.
  
3. En tot cas, els projectes d'inversió no podran iniciar-se en data anterior a la sol·licitud de subvenció.
  
4. Queden excloses les inversions de mera substitució.
  
5. En qualsevol cas, l'aportació del beneficiari al seu finançament haurà d'ascendir com a mínim al 25%.
  
Article 21. Quantia de les ajudes
  
1. Subvencions financeres
  
a) La quantia de la subvenció financera serà de fins a tres punts del tipus d'interés dels préstecs, d'acord amb les condicions de termini, carència i períodes d'amortització de capital establides en estos.
  
b) Independentment de les condicions dels préstecs, a efectes de càlcul de la subvenció es considerarà un termini màxim de huit anys en la duració del préstec i dos de carència.
  
2. Subvenció directa a la inversió: la quantia de la subvenció serà de fins al 10% del cost d'adquisició, exclosos els impostos.
  
3. A la quantia de subvenció resultant de l'aplicació d'allò que s'ha disposat en els apartats precedents, i a fi d'avaluar les condicions reals societàries de l'entitat, se li practicaran les següents reduccions:
  
3.1 En el cas de cooperatives de treball associat i societats laborals se li aplicaran els coeficients que ponderen:
  
- L'ocupació de treballadors no socis (jornades de socis treballadors/jornades de treballadors socis i no socis excepte els contractats per circumstàncies de la producció o acumulació de tasques) en els dotze mesos anteriors a la sol·licitud de l'ajuda o, si de cas hi manca, el període que mitjance des de la constitució. A efectes exclusius de determinació d'este coeficient, es computaran com a treballadors no socis: en les societats anònimes laborals, aquells titulars d'accions laborals el valor total nominal dels quals siga inferior a 300.000 pessetes, i en les societats limitades laborals aquells titulars de participacions laborals amb valor inferior a 150.000 pessetes.
  
- La participació en capital de socis no treballadors (capital subscrit per socis treballadors/ capital total).
  
3.2 En el cas de cooperatives en què siga aplicable l'operatòria amb tercers no socis, a la quantia base de la subvenció se li aplicarà un coeficient que pondere el volum d'operacions amb tercers en l'últim exercici amb comptes anuals aprovats (xifra d'operacions amb socis/ xifra total d'operacions).
  
3.3 En el cas de cooperatives mixtes, s'aplicaran els coeficients que ponderen l'ocupació de treballadors no socis i les operacions amb tercers no socis en els termes assenyalats en els apartats 3.1 i 3.2 d'este article.
  
3.4 El càlcul de la quantia final de la subvenció, per aplicació dels coeficients definits en els punts anteriors es realitzarà d'acord amb la següent fórmula:
  
Quantia final = C1 x B + C2 x B , sent:
  
 2
  
B, la quantia base segons el punt 1.a i 2; C1 i C2 , els coeficients aplicables en cada cas, segons els punts 3.1 a 3.3.
  
4. La quantia final de la subvenció financera no podrà superar la xifra de 66.457.668 de pessetes per entitat, ni d'1.000.000 de pessetes per cada soci treballador de l'entitat sol·licitant o per cada 20 socis en el cas que no siga aplicable la figura del soci treballador.
  
5. La quantia final de la subvenció directa no podrà superar la xifra de 55.923.863 de pessetes per entitat, ni d'1.000.000 de pessetes per cada soci treballador de l'entitat sol·licitant o per cada 20 socis en el cas que no siga aplicable la figura del soci treballador.
  
Article 22. Documentació
  
A més de la documentació administrativa establida en l'article 4 d'esta ordre, l'empresa sol·licitant haurà d'aportar juntament amb la sol·licitud la següent documentació addicional:
  
1. Comuna a la subvenció financera i directa
  
a) Memòria de l'empresa i l'acció que desenrotllarà, segons model normalitzat, juntament amb la documentació assenyalada en esta, si és procedent, i acompanyada de programa d'actuacions que garantisca l'execució de la inversió en l'exercici 1999.
  
b) Factures proforma o pressupostos en el cas que la destinació de l'operació siga la d'inversió, acompanyades de projecte tècnic quan així ho requerisca la naturalesa de l'actuació. Quan la inversió es materialitze en obra civil, el pressupost estarà convenientment detallat.
  
c) Declaracions subscrites pel representant de l'entitat, amb el compromís exprés de no procedir, durant cinc anys des de la data de concessió de l'ajuda, a:
  
- L'alienació dels béns per a l'adquisició dels quals es concedisca l'ajuda,
  
- La transformació de l'empresa en una altra entitat jurídica distinta de la de cooperativa o societat laboral.
  
I s'obligarà, en un altre cas, a reintegrar a la Generalitat Valenciana la part proporcional de la subvenció rebuda, amb els seus corresponents interessos des de la data de la percepció.
  
d) Declaració responsable del beneficiari que l'autofinançament de la inversió ascendix com a mínim un 25%.
  
2. Subvenció financera
  
Contracte del préstec, subscrit per una entitat que mantinga l'oportú conveni. Quan s'inste conjuntament aval, es podrà posposar la presentació de la documentació assenyalada en este punt. Per a iniciar l'expedient serà suficient el certificat de concessió del préstec, si bé l'expedient no es considerarà complet fins a la presentació del contracte de préstec.
  
3. Avals
  
Cas que s'inste aval, exclusivament, la sol·licitud es podrà realitzar directament davant de la Societat de Garantia Recíproca de la Comunitat Valenciana, indicant expressament la intenció d'afectar l'aval al Fons Especial de Provisions Tècniques per a empreses d'economia social.
  
Cas que s'inste aval, conjuntament amb una altra o altres modalitats d'ajuda consignades en el present capítol, s'adjuntarà còpia de l'imprés de sol·licitud d'aval cursat simultàniament davant de la Societat de Garantia Recíproca.
  
Article 23. Criteris per a resoldre
  
1. En el cas de subvenció financera, la resolució s'efectuarà segons l'ordre cronològic de presentació del contracte de préstec. La Direcció General d'Ocupació i Economia Social podrà valorar, a efectes de la concessió d'esta ajuda, la necessitat del recurs a esta font de finançament, ateses les disponibilitats de tresoreria de l'empresa. Quan l'import del préstec pel qual se sol·licite subvenció siga igual o superior a 06.766.653 de pessetes es considerarà la viabilitat economicofinancera de l'operació.
  
2. En el cas de subvenció directa s'aplicarà allò que s'ha disposat en l'article 5 de la present ordre.
  
3. En el cas d'aval serà aplicable allò que s'ha disposat en l'article 5 de la present ordre i en els convenis subscrits respecte d'això amb la Societat de Garantia Recíproca de la Comunitat Valenciana.
  
Article 24. Liquidació
  
1. Dictada resolució de concessió es lliurarà la subvenció concedida una vegada justificada pel beneficiari de l'objecte de la subvenció.
  
2. S'entén justificada l'ajuda amb la presentació del següent:
  
a) En la subvenció financera: amb el contracte de préstec.
  
b) En la subvenció directa: factures definitives i la resta de documents justificatius de la inversió realitzada d'acord amb la legalitat vigent i acreditació del pagament de com a mínim el 35% d'estes. Cas que la facturació siga en moneda estrangera, s'haurà d'adjuntar extracte bancari que reculla el tipus de canvi aplicat en el pagament.
  
TÍTOL III
  
Ajudes financeres per a la integració sociolaboral
  
en cooperatives i societats laborals
  
Article 25. Objecte i beneficiaris
  
1. Podran beneficiar-se d'esta ajuda les persones que s'incorporen com a socis treballadors o de treball en els quals concórreguen els requisits establits en l'article 12.1 d'esta ordre, quan es produïsca la seua incorporació sociolaboral en una cooperativa o societat laboral domiciliada a la Comunitat Valenciana durant l'any 1999.
  
2. Estes subvencions tindran per objecte disminuir els interessos dels préstecs que obtinguen els beneficiaris assenyalats en el punt anterior per a realitzar les aportacions a capital social, exigibles en el moment de l'ingrés a la cooperativa o societat laboral. Els préstecs hauran de concertar-se amb entitats creditícies que mantinguen els oportuns convenis amb la Conselleria d'Ocupació, Indústria i Comerç, consignant expressament esta circumstància.
  
No es consideraran préstecs per import inferior a 1.500.000 de pessetes.
  
3. D'acord amb els convenis subscrits respecte d'això, les condicions de tipus d'interés i comissions vigents per a 1999 són les següents:
  
- Préstecs de tipus variable. Tipus nominal màxim: MIBOR+ 2 punts.
  
- Préstecs de tipus fix. El tipus nominal màxim es fixarà per a 1999 d'acord amb els convenis en vigor i serà objecte de publicació juntament amb la línia de crèdit i l'import global màxim destinat a les ajudes.
  
Al marge de les condicions financeres i d'import mínim assenyalades, els préstecs no comportaran altres limitacions, més enllà de l'acord entre prestatari i entitat prestadora.
  
4. Els préstecs hauran de formalitzar-se entre l'1 de gener i el 31 d'octubre de 1999.
  
5. La subvenció financera s'abonarà mitjançant endossament, en un sol pagament, a l'entitat prestadora a fi de reduir el principal de l'operació en eixa mateixa quantia.
  
6. En cas d'amortització o cancel·lació anticipada d'algun préstec objecte de subvenció, el beneficiari haurà de comunicar-ho al centre directiu que emeta la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'este reintegrament aquells casos de refinançament de préstecs subvencionats degudament autoritzats per la Direcció General d'Ocupació i Economia Social. No tindran la consideració d'amortitzacions anticipades a estos efectes, aquelles que es deriven de l'aplicació de subvencions d'altres administracions o entitats públiques.
  
Article 26. Quantia de la subvenció
  
1. La quantia de la subvenció financera serà de 3,5 punts del tipus d'interés dels préstecs que obtinga la persona beneficiària i destine al desemborsament efectiu de les quantitats que haja de satisfer a l'objecte establit en l'article anterior.
  
2. A efectes d'allò que s'ha disposat en este article es considerarà com a quantitat màxima que el beneficiari haja de desemborsar, si la integració es produïx en una cooperativa, la suma de la quantia de l'aportació mínima obligatòria al capital social i la de la quantia de la quota mínima obligatòria d'ingrés establida per la dita cooperativa. En ambdós casos caldrà que l'import de les dites aportacions es fixe estatutàriament o s'acredite el seu establiment i quantia mitjançant certificat del corresponent acord social, sense que la quantia computable de la quota d'ingrés puga excedir del resultat de dividir la dotació al Fons de Reserva Obligatori pel nombre de socis, exclòs el beneficiari.
  
3. Si la integració es produïx en una societat laboral, es considerarà com a import màxim de l'aportació objecte de la subvenció, la que resulte de la subscripció d'accions o participacions pel seu valor nominal, més, si és procedent, la prima d'emissió, amb el límit màxim, respecte d'esta, del valor del quocient entre les reserves obligatòries i el nombre total d'accions o participacions de l'entitat multiplicat pel nombre d'estes subscrites pel beneficiari.
  
4. La quantia de la subvenció es determinarà d'acord amb les condicions de termini, carència i períodes d'amortització del capital del préstec. Independentment de les condicions dels préstecs, a efectes de càlcul de la subvenció es considerarà un termini màxim de huit anys en la duració del préstec i dos de carència, i també un tram subvencionable entre un mínim d'1.500.000 i un màxim de 5.000.000 de pessetes.
  
Article 27. Documentació
  
A més de la documentació que, amb caràcter general, exigix l'article 4 d'esta ordre, l'entitat sol·licitant haurà d'aportar la següent:
  
a) Certificat de vida laboral de la dita persona, expedit el 1999.
  
b) Certificat o resolució d'alta en la Seguretat Social a l'empresa, o en el règim d'autònoms si és procedent, del soci treballador o de treball que s'hi incorpora.
  
c) Si és procedent, certificat de l'INEM acreditatiu de la data d'inscripció, i també del període d'antiguitat de la persona sol·licitant.
  
d) En el supòsit previst en l'article 12 d), resolució de reconeixement de pagament únic del soci treballador o de treball que s'incorpora a l'empresa de nova constitució.
  
e) Si és procedent, certificat de minusvalidesa.
  
f) En el cas de desocupades amb baixa formació professional, responsable de família monoparental i que obtinga de l'empresa en què s'integra els seus ingressos principals, declaració responsable de la seua situació.
  
g) Escriptura pública o certificat acreditatiu de la pertinença del soci treballador o de treball a la cooperativa o societat laboral o, si és procedent, de l'efectiva integració sociolaboral del sol·licitant.
  
h) Contracte de préstec o certificat de concessió d'este.
  
i) Documentació acreditativa de la quantia de l'aportació que haja de realitzar el soci treballador o de treball pels conceptes a què es destina l'ajuda, segons corresponga.
  
j) Si la integració es produïra en una cooperativa, certificat de l'entitat acreditatiu de la dotació del Fons de Reserva Obligatori, i també certificat del nombre de socis existents en el moment de l'ingrés de la persona sol·licitant.
  
k) Si la integració es produïra en una societat laboral, certificat acreditatiu del patrimoni de l'entitat, segons model.
  
Article 28. Resolució de les ajudes
  
En el cas de les subvencions recollides en el present capítol, la resolució s'efectuarà atenent l'ordre cronològic de presentació del contracte de préstec, una vegada completat l'expedient.
  
Article 29. Liquidació
  
Una vegada justificades les accions subvencionables es dictarà resolució de concessió i es lliurarà l'import total de l'ajuda concedida, endossant-se d'una sola vegada a les entitats creditícies prestatàries.
  
TÍTOL IV
  
Subvencions a entitats associatives o representatives
  
de l'economia social, universitats
  
i entitats sense fi de lucre
  
CAPÍTOL I
  
Suport a la realització d'activitats d'investigació,
  
foment, formació i difusió de l'economia social
  
Article 30. Objecte i beneficiaris
  
1. Podran beneficiar-se d'estes ajudes, d'acord amb allò que s'ha establit en l'article 3 de la present ordre, les organitzacions representatives del moviment cooperatiu, d'acord amb l'article 84.1 de la Llei de Cooperatives Valenciana de 1985, les entitats associatives a què es referix la disposició addicional 2a de la Llei 4/1997, de Societats Laborals, i les representatives del mutualisme de previsió social, i també, les universitats i altres entitats sense fi de lucre quan porten a efecte alguna de les actuacions que constituïxen l'objecte de les ajudes regulades en este capítol durant l'any 1999.
  
2. Les ajudes regulades en este capítol podran tindre per objecte les accions següents:
  
a) Accions d'investigació i documentació en matèries jurídiques o econòmiques relatives a l'economia social de la Comunitat Valenciana.
  
b) Estudis i projectes relatius a mesures que potencien i fomenten l'activitat de les entitats d'Economia Social a la Comunitat Valenciana.
  
c) Programes formatius adreçats a socis i treballadors d'empreses d'economia social, i també de persones i col·lectius interessats a adquirir tal condició.
  
d) Accions de comunicació i publicitat de l'economia social, edició de fullets, publicacions i altres actuacions anàlogues.
  
e) Despeses corrents, que les organitzacions representatives del moviment cooperatiu, de les mutualitats de previsió social i les associacions empresarials de societats laborals realitzen en l'exercici de les seues funcions de representació.
  
Article 31. Quantia de la subvenció
  
1. L'import de la subvenció regulada en este capítol podrà abastar el 80% de les despeses associades a les accions descrites en l'article anterior.
  
2. Per a les despeses corrents especificades en l'apartat e) de l'article anterior la quantia de la subvenció no superarà el límit de 5.000.000 de pessetes.
  
Article 32. Documentació
  
A més de la documentació administrativa establida en l'article 4 haurà d'aportar:
  
a) Memòria descriptiva i econòmica relativa a l'acció que desenrotllarà, amb indicació del pressupost global i per conceptes, i també les fonts de finançament. En esta caldrà indicar la necessitat o conveniència de la realització de l'actuació i la seua repercussió en l'economia social valenciana.
  
b) Memòria quant a la capacitat científica i tècnica del sol·licitant per a la realització de l'actuació per a la qual se sol·licita subvenció.
  
c) En el cas que se sol·licite l'ajuda per a realitzar estudis i projectes previstos en la lletra b) de l'article 30.2 haurà d'aportar-se l'estudi o projecte objecte d'esta.
  
d) I podrà presentar, a més a més, qualsevol altra documentació que, al seu parer, protegisca la petició.
  
Article 33. Liquidació
  
1. Dictada resolució de concessió es lliurarà la subvenció concedida una vegada justificat pel beneficiari l'objecte de la subvenció.
  
2. S'entén justificada l'ajuda amb la presentació del següent:
  
a) Documentació acreditativa de la realització de l'acció subvencionada, segons allò que s'ha establit en la resolució de concessió.
  
b) Factures definitives que acrediten la realització de la despesa corresponent a l'ajuda concedida.
  
CAPÍTOL II
  
Suport a la contractació d'especialistes en economia social
  
Article 34. Objecte i beneficiaris
  
1. Podran beneficiar-se d'estes ajudes les organitzacions representatives del moviment cooperatiu, d'acord amb l'article 84.1 de la Llei de Cooperatives Valenciana de 1985, les entitats associatives a què es referix la disposició addicional 2a de la Llei 4/1997, de societats laborals i les representatives del mutualisme de previsió social, quan concerten contractes indefinits a persones que tinguen una formació específica per a temes relacionats amb l'economia social .
  
2. Perquè les organitzacions representatives puguen accedir a estes ajudes, les persones contractades han de tindre titulació universitària, mitjana o superior, o equivalent.
  
3. Només donaran dret a subvenció els contractes celebrats i que produïsquen efectes a partir del dia 1 de gener de 1999.
  
4. En el cas que el treballador cause baixa, estarà l'empresa obligada a contractar un altre treballador que reunisca els mateixos requisits en el termini màxim de tres mesos.
  
Article 35 . Quantia de la subvenció
  
1. L'ajuda regulada en este article consistirà en una subvenció a fons perdut de 750.000 pessetes, sempre que el contracte siga indefinit i a jornada completa.
  
2. En el cas que la contractació es realitze a temps parcial, l'import de la subvenció establit en l'apartat anterior es prorratejarà en proporció a la jornada laboral pactada.
  
Article 36. Documentació
  
A més de la documentació administrativa establida en l'article 4 d'esta ordre, l'entitat sol·licitant haurà d'aportar la següent:
  
a) Document nacional d'identitat de la persona contractada.
  
b) El corresponent contracte de treball.
  
c) La que acredite que el treballador contractat disposa de la titulació que s'exigix per a tindre dret a la subvenció.
  
d) Alta en el règim de la Seguretat Social que corresponga.
  
e) Declaració responsable de mantindre el lloc de treball subvencionat un mínim de tres anys.
  
Article 37. Compatibilitat
  
Les ajudes recollides en el present capítol seran incompatibles amb qualssevol altres que tinguen per objecte la subvenció a la contractació.
  
Article 38. Liquidació
  
Una vegada justificades les accions subvencionables es dictarà resolució de concessió i es lliurarà l'import total de l'ajuda concedida.
  
TÍTOL V
  
Ajudes per a l'expansió comercial i/o empresarial
  
Article 39. Objecte i beneficiaris
  
1. Les ajudes regulades en este capítol tenen com a objectiu afavorir l'expansió comercial i/o empresarial de les empreses i entitats descrites en l'article 3 que poden acollir-se al present programa d'ajudes.
  
2. A estos efectes seran subvencionables les accions especifiques que s'indiquen a continuació, que es desenrotllen dins de l'any 1999:
  
A) Assistència individual o a través d'entitats representatives o participació (agrupada) en fires o certàmens comercials internacionals, tant a escala sectorial, com a accions especifiques de promoció en mercats concrets. Podran tindre la consideració de despeses subvencionables les realtives a:
  
- Contractació d'espai, decoració i modulació de l'estand.
  
- Transport de mostres.
  
- Publicitat, relacions públiques i material promocional que tinga relació directa amb la participació a la fira.
  
- Desplaçament i allotjament del representant del consorci que coordine la participació agrupada (borsa de viatge).
  
B) Participació en missions comercials organitzades per cambres de comerç, institucions i associacions empresarials l'objectiu de les quals siga l'obertura de nous mercats o la consolidació dels ja existents. Podran tindre la consideració de despeses subvencionables les relatives al desplaçament i allotjament d'un representant de l'empresa o consorci (borsa de viatge).
  
C) Accions adreçades a la promoció i comercialització de productes d'empreses d'economia social.
  
3. Les ajudes per a les accions previstes seran compatibles amb les destinades a les mateixes activitats procedents de qualssevol altres organismes públics, sempre que el total de les ajudes rebudes no excedisca del 75% del cost de l'activitat, en este cas la subvenció quedarà reduïda en l'excés.
  
Article 40. Quantia de la subvenció
  
Les ajudes regulades en este capítol podran abastar un import equivalent al 50% de les despeses subvencionables, impostos exclosos, sense que en cap cas el dit import puga ser superior a 5.000.000 de pessetes per actuació.
  
Article 41. Documentació
  
A més de la documentació establida en l'article 4 d'esta ordre, l'entitat sol·licitant haurà d'aportar:
  
a) Memòria descriptiva relativa a l'acció que desenrotllarà. Quan intervinguen en l'actuació empreses no pertanyents a l'economia social valenciana, es farà constar expressament esta circumstància i també el grau o percentatge de participació que els corresponga, i s'acreditarà esta mitjançant els corresponents documents públics, o privats cas de no requerir-se document públic, com també l'activitat desenrotllada per les dites empreses.
  
b) Acreditació de la despesa realitzada en els distints conceptes subvencionables mitjançant les oportunes factures.
  
c) Qualsevol altra documentació que, segons el criteri de l'entitat, protegisca la petició.
  
Article 42. Liquidació
  
Una vegada justificades les accions subvencionables es dictarà resolució de concessió i es lliurarà l'import total de l'ajuda concedida.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
Tercera
  
Les ajudes a l'expansió comercial establides en l'article 39 tindran la consideració d'ajudes de minimis. Així mateix tindran la consideració d'ajudes de minimis, mentre no les autoritze la Comissió Europea, de conformitat amb els articles 92 i 93 del Tractat de CEE, les ajudes a la inversió i estructura financera de l'empresa contingudes en el capítol III del títol II de la present ordre.
  
Quarta
  
A efectes de la present ordre, es considerarà xicoteta, mitjana o gran empresa, segons la Recomanació de la Comissió Europea (DOCE núm. L107/8, de 30 d'abril de 1996) la persona jurídica que reunisca els següents requisits:
  
Nre. treballadors(\*)
  
Dades econòmiques (en ecus)
  
Xicoteta empresa
  
Fins a 50
  
Facturació anual inferior a 7 M.
  
o
  
Balanç general anual inferior a 5 M.
  
Mitjana empresa
  
Entre 50 i 249
  
Facturació anual entre 7 M i 40 M.
  
o
  
Balanç general anual entre 5 M i 27 M.
  
Gran empresa
  
250 o més
  
Facturació anual superior a 40 M.
  
o
  
Balanç general anual superior a 27 M.
  
(\*) Segons plantilla mitjana anual
  
A més a més, haurà de complir-se el criteri d'independència. Es considerarà independent l'empresa en què no participen, amb proporció de capital o drets de vot igual o superior al 25%, altres empreses les característiques de les quals les situen en una categoria de grandària de rang superior.
  
Cinquena
  
Excepcionalment, quan concórreguen circumstàncies que justifiquen la seua oportunitat i conveniència, el director general d'Ocupació i Economia Social podrà proposar la subscripció de convenis de col·laboració amb entitats públiques o privades per a l'objecte de les accions regulades en la present ordre de convocatòria.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar totes les resolucions que calga per a l'execució i el desplegament d'allò que s'ha disposat en esta ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ